LT Europos Sąjungos oficialusis leidinys L 171/131

KOMISIJOS ĮGYVENDINIMO REGLAMENTAS (ES) 2017/1186

2017 m. liepos 3 d.

kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką panaikinamas veikliosios medžiagos gyvūninių arba augalinių kvapu atbaidančių medžiagų/žalios talo alyvos patvirtinimas ir iš dalies keičiamas Komisijos įgyvendinimo reglamentas (ES) Nr. 540/2011

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalyje numatytą antrą galimybę ir 78 straipsnio 2 dalį,

kadangi:

(1) Komisijos direktyva 2008/127/EB (2) gyvūninės arba augalinės kvapu atbaidančios medžiagos/žalia talo alyva įtrauktos į Tarybos direktyvos 91/414/EEB (3) I priedą kaip veiklioji medžiaga. Komisijos įgyvendinimo reglamentu (ES) Nr. 637/2012 (4) reikalaujama, kad susijusios valstybės narės užtikrintų, kad pranešėjas, kurio prašymu gyvūninės arba augalinės kvapu atbaidančios medžiagos / žalia talo alyva buvo įtrauktos į minėtą direktyvą, pateiktų papildomos patvirtinamosios informacijos apie komerciniais tikslais pagamintos techninės medžiagos ir bandomosios medžiagos, naudotos toksiškumo dokumentams parengti, specifikacijų tapatumą, ir apie medžiagos toksikologinius duomenis atitinkamai iki 2013 m. gegužės 1 d. ir 2014 m. gegužės 31 d.;

(2) į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (5) priedo A dalyje;

(3) siekdamas vykdyti prievolę pateikti papildomos informacijos, kaip nurodyta 1 konstatuojamojoje dalyje, 2013 m. balandžio mėn. pranešėjas šią informaciją pateikė valstybei narei ataskaitos rengėjai – Graikijai;

(4) Graikija įvertino pranešėjo pateiktą informaciją, įskaitant tam tikrą papildomą informaciją, susijusia su pradiniu dokumentų rinkiniu, kuris buvo pateiktas per vertinimo procesą. Jos vertinimas buvo pridėtas prie vertinimo ataskaitos projekto ir 2014 m. lapkričio mėn. bei 2015 m. lapkričio mėn. pateiktas kitoms valstybėms narėms, Komisijai ir Europos maisto saugos tarnybai (toliau – Tarnyba);

(5) buvo konsultuojamasi su valstybėmis narėmis, pareiškėju ir Tarnyba ir jų buvo prašoma pateikti pastabų dėl vertinimo ataskaitą rengiančiai valstybei narei; Tarnyba paskelbė techninę ataskaitą, kurioje apibendrinami 2015 m. kovo 27 d. surengtų konsultacijų (6) dėl žalios talo alyvos rezultatai;

(6) atsižvelgdama į pranešėjo pateiktą informaciją, į valstybės narės ataskaitos rengėjos atliktą šios informacijos vertinimą ir į valstybių narių bei EFSA pateiktas pastabas dėl vertinimo, Komisija mano, kad patvirtinamosios informacijos nepakanka, kad būtų galima daryti išvadą dėl komerciniais tikslais pagamintos techninės medžiagos ir bandomosios medžiagos, naudotos toksiškumo dokumentams parengti, specifikacijų tapatumo, ir dėl medžiagos toksikologinių duomenų;

(7) Komisija pasiūlė pranešėjui pateikti pastabų dėl Komisijos nuomonės;

(8) nors pranešėjas ir pateikė argumentų, Komisija padarė išvadą, kad pateikta informacija yra neišsami ir ja remiantis negalima daryti išvados dėl komerciniais tikslais pagamintos techninės medžiagos ir bandomosios medžiagos, naudotos toksiškumo dokumentams parengti, specifikacijų tapatumo, ir dėl medžiagos toksikologinių duomenų;

(9) taigi, tikslinga panaikinti tos veikliosios medžiagos patvirtinimą;

(10) todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;

(11) valstybėms narėms turėtų būti skirtas laikotarpis augalų apsaugos produktų, kurių sudėtyje yra šios veikliosios medžiagos, registracijai panaikinti;

(12) tais atvejais, kai valstybės narės augalų apsaugos produktams, kurių sudėtyje yra šios veikliosios medžiagos, pagal Reglamento (EB) Nr. 1107/2009 46 straipsnį nustato lengvatinį laikotarpį, šis laikotarpis turėtų baigtis ne vėliau kaip 2018 m. spalio 24 d.;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Patvirtinimo panaikinimas

Veikliosios medžiagos gyvūninių arba augalinių kvapu atbaidančių medžiagų / žalio talo alyvos patvirtinimas panaikinamas.

2 straipsnis

Įgyvendinimo reglamento (ES) Nr. 540/2011 pakeitimas

Iš Įgyvendinimo reglamento (ES) Nr. 540/2011 priedo A dalies išbraukiama 250 eilutė (gyvūninės arba augalinės kvapu atbaidančios medžiagos / žalia talo alyva).

3 straipsnis

Pereinamojo laikotarpio priemonės

Valstybės narės panaikina augalų apsaugos produktų, kurių sudėtyje yra veikliosios medžiagos gyvūninių arba augalinių kvapu atbaidančių medžiagų / žalios talo alyvos, registraciją ne vėliau kaip 2017 m. spalio 24 d.

4 straipsnis

Lengvatinis laikotarpis

Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis yra kuo trumpesnis ir baigiasi ne vėliau kaip 2018 m. spalio 24 d.

5 straipsnis

Įsigaliojimas

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. liepos 3 d. Komisijos vardu Pirmininkas Jean-Claude JUNCKER

(1) OL L 309, 2009 11 24, p. 1.

(2) 2008 m. gruodžio 18 d. Komisijos direktyva 2008/127/EB, iš dalies keičianti Tarybos direktyvos 91/414/EEB nuostatas dėl keleto veikliųjų medžiagų įtraukimo (OL L 344, 2008 12 20, p. 89).

(3) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(4) 2012 m. liepos 13 d. Komisijos įgyvendinimo reglamentas (ES) Nr. 637/2012, kuriuo dėl veikliųjų medžiagų geležies sulfato, gyvūninių arba augalinių kvapu atbaidančių medžiagų/žalios talo alyvos ir gyvūninių arba augalinių kvapu atbaidančių medžiagų/talo alyvos dervos iš dalies keičiamas Įgyvendinimo reglamentas (ES) Nr. 540/2011 (OL L 186, 2012 7 14, p. 20).

(5) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(6) EFSA (Europos maisto saugos tarnyba), 2015 m. Technical report on the outcome of the consultation with Member States, the applicant and EFSA on the pesticide risk assessment of confirmatory data for tall oil crude (Techninė ataskaita dėl konsultacijų su valstybėmis narėmis, pareiškėju ir EFSA dėl žalios talo alyvos kaip pesticido keliamos rizikos vertinimo atsižvelgiant į patvirtinamuosius duomenis rezultatų). EFSA papildomas leidinys 2015:EN-781. 14 p.